DA vra ondersoek na Basjir-sagePresident Jacob Zuma en president Omar al-Basjir in Soedan (31/01/2015) Foto: Departement van kommunikasie Die leier van die DA, Mmusi Maimane, het Sondag gesê hy sal die openbare beskermer, Thuli Madonsela, vra om te ondersoek wie verantwoordelik is dat Soedannese president Omar al-Basjir Suid-Afrika verlaat het voordat hy in hegtenis geneem kon word. Maimane het gesê die party sal ŉ volledige ondersoek versoek om vas te stel wie die gebruik van staatsfondse goedgekeur het vir Basjir se vlug uit die land. “Dit kan nie reg wees dat plaaslike en internasionale wette verontagsaam word om ŉ beweerde oorlogmisdadiger en skender van menseregte te beskerm, terwyl pres. Zuma se regering swyg en vermy om uitdruklike vrae te beantwoord nie,” het hy gesê. Hy het bygevoeg dat die party se LPs ook hierdie vrae aan die minister van internasionale verhoudinge, Maite Nkoana-Mashabane, sal stel wanneer sy Dinsdag voor die parlementêre portefeuljekomitee verskyn. “As ŉ minister van die Suid-Afrikaanse kabinet is sy verplig om die Grondwet te gehoorsaam en nie die wense van die Afrika Unie en sy voorsitter, pres. Robert Mugabe, nie,” het Maimane gesê. Die Sunday Press het berig ministers in die veiligheidsgroepering het dae voor Basjir in die land gearriveer het vir die Afrika Unie-beraad ŉ plan opgestel om hom veilige toegang in en uit Suid-Afrika te gee, in weerwil van twee oop lasbriewe vir sy inhegtenisname deur die internasionale misdadehof (ICC). Basjir word gesoek in verband met volksmoord, oorlogsmisdade en misdade teen die mense van Darfoer in die Soedan. As ŉ lid van die ICC is Suid-Afrika verplig om hom in hegtenis te neem en aan die ICC te oorhandig. City Press het intussen berig die ANC het ŉ besluit geneem om die regering te vra om sy lidmaatskap van die ICC op te skort.